አዲስ ዘመን ጋዜጣ ጠንካራ ርዕሰ ጉዳዮችን ይዞ በመውጣት ተወዳዳሪ መሆን ጀምሯል
አዲስ አበባ፡- የኢትዮጵያ ፕሬስ ድርጅት በሚያሳትማቸው ጋዜጦች ላይ በቅርቡ ባደረገው የለውጥ ሥራ አዲስ ዘመን ጋዜጣ ጠንካራ ርዕሰ ጉዳዮችን ይዞ እየወጣ መሆኑን የብርሃንና ሰላም ማተሚያ ድርጅት አስታወቀ፡፡
የድርጅቱ ዋና ሥራ አስኪያጅ አቶ ሽታሁን ዋለ እንደገለጹት፤ ከቅርብ ጊዜ ወዲህ አዲስ ዘመን ጋዜጣ በይዘት፣ በርዕስ፣ በአፀፃፍ እንዲሁም ለማህበራዊ ጉዳዮች በሚሰጣቸው ትኩረቶች ተነባቢ እያደረጉት ነው፡፡ 
ጋዜጣው በህትመት ሚዲያው አንጋፋ እንደመሆኑ መጠን አሁን ካለበት በላይ መሥራት ይጠበቅበታል ያሉት አቶ ሽታሁን፤ ሆኖም ግን በቆይታው በዜና፣ በሀተታና በሌሎች ጽሑፎቹ በርካታ መረጃዎችን ለህዝብ ተደራሽ ማድረጉን አስታውሰዋል፡፡ አሁን ባለው የለውጥ ሂደት መቀጠል ከቻለ በአንባቢ ዘንድ የሚኖረው ተቀባይነት የሚጨምር ሲሆን፤ ተወዳዳሪነቱም ከፍ እንደሚል አንስተዋል፡፡ 
አዲስ ዘመን ጋዜጣ ረጅም ዘመናትን ያስቆጠረና ለህዝብ መረጃን በማድረስና ታሪካዊ ሰነድ ሆኖ በማገልገል ላይ ቢሆንም የቅጅ ብዛቱ 110 ሚሊዮን ህዝብ ላለበት ሀገር እጅግ አነስተኛ መሆኑን ተናግረዋል። በቀጣይ ይዘቱን አጠናክሮ፣ የቅጅውን ብዛትና በስርጭት ተደራሽነቱን በማስተካከል አንጋፋነቱን ማሳየት አለበት ብለዋል፡፡ 
የኢትዮጵያ ፕሬስ ድርጅት እና የብርሃንና ሰላም ማተሚያ ድርጅት በነበራቸው አብሮ የመሥራት ልምድ የተነሳ እንደ አንድ ድርጅት ይቆጠሩ ነበር የሚሉት አቶ ሽታሁን፤ ሠራተኞችም ራሳቸውን እንደ አንድ ድርጅት በማሰብና በጋራ በመሥራት ሀገራዊ ኃላፊነታቸውን ሲወጡ ቆይተዋል፡፡ እርስ በእርስ በመደጋገፍ አሁን እደረሱበት ደረጃ ላይ ደርሰዋል ሲሉ ገልጸዋል፡፡ 
ጋዜጣውን ተነባቢ ለማድረግ የብርሃንና ሰላም ማተሚያ ድርጅት እንደ አታሚ ድርጅት ጋዜጣው ተነባቢ እንዲሆን ከፍተኛ አስተዋፅኦ ሲያደርግ መቆየቱን ጠቅሰው፤ በቀጣይም ጋዜጣው ለዓይን ሳቢ፣ጥራቱን የጠበቀ ህትመት እንዲኖረው እና ያለ መዘግየት በሰዓቱ ለማድረስ ኃላፊነቱን የሚወጣ መሆኑን አስታውቀዋል። ይህንንም ኃላፊነቱን በብቃት ለመወጣት የማምረቻ መሳሪያዎቹን ዘመናዊ ማድረግ፣ የተሻሉ ቴክኖሎጂዎችን በመጠቀም እና ብቁ በሆኑ ባለሙያዎች ለማሠራት እቅድ ይዞ እየተንቀሳቀሰ ነው ሲሉ አብራርተዋል፡፡ 
የብርሃንና ሰላም ማተሚያ ድርጅት ከዕድሜው አንፃር የሚመጥነውን ዓይነት ህትመት ለመስጠት በዝግጅት ላይ መሆኑን የገለጹት ኃላፊው የጋዜጣው ህትመት ላይ አልፎ አልፎ የሚታዩ ችግሮችን ለመቅረፍ እየሠራ ነው፡፡ ወደፊትም ሁለቱ መስሪያ ቤቶች ተደጋግፈው በመሥራት ሀገራዊ ኃላፊነታቸውን መወጣት እንደሚኖርባቸው ገልጸዋል፡፡
አዲስ ዘመን ግንቦት 30/2012ሞገስ ፀጋዬ